U-I-235/98
Natisni
Opravilna št.:
U-I-235/98
Datum odločitve:
21. 10. 1999
Objavljeno:
OdlUS VIII, 230
ECLI:
ECLI:SI:USRS:1999:U.I.235.98
Akt:
Uredba o preoblikovanju javnega podjetja Termoelektrarna Toplarna Ljubljana, p.o., v javno podjetje Termoelektrarna Toplarna Ljubljana, d.o.o. (Uradni list RS, št. 49/97)
Izrek:
Zahteva za oceno ustavnosti in zakonitosti Uredbe o preoblikovanju javnega podjetja Termoelektrarna Toplarna Ljubljana, p. o., v javno podjetje Termoelektrarna Toplarna Ljubljana, d.o.o. se zavrže.
Evidenčni stavek:
Akt Vlade o reorganizaciji javnega podjetja ni predpis. Ustavno sodišče je zato zahtevo zaradi nepristojnosti zavrglo.
Geslo:
Nepristojnost za presojo ustavnosti in zakonitosti posamičnega akta.
Javno podjetje, reorganizacija javnega podjetja.
Pravna podlaga:
Zakon o Ustavnem sodišču (ZUstS), 21., 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-76/94 z dne 5. 5. 1994 (OdlUS III,44).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
akt podjetja oz. družbe
Vlagatelj:
Mestni svet Mestne občine Ljubljana
Datum vloge:
10. 6. 1998
Vrsta odločitve:
sklep
Vrsta rešitve:
zavrženje
Dokument:
US19711
Dokument v PDF obliki:
U-I-235-98.pdf
115 KB
Prenesite datoteko
U-I-235/98
21.10.1999
S K L E P
Ustavno sodišče je v postopku za oceno ustavnosti in zakonitosti, začetem na zahtevo Mestnega sveta Mestne občine Ljubljana, na seji dne 21. oktobra 1999
s k l e n i l o :
Zahteva za oceno ustavnosti in zakonitosti Uredbe o preoblikovanju javnega podjetja Termoelektrarna Toplarna Ljubljana, p. o., v javno podjetje Termoelektrarna Toplarna Ljubljana, d.o.o. (Uradni list RS, št. 49/97) se zavrže.
O b r a z l o ž i t e v
1. Predlagatelj v zahtevi za oceno ustavnosti in zakonitosti navaja, da sta Republika Slovenija in Mesto Ljubljana postala solastnika podjetja Termoelektrarna Toplarna Ljubljana na podlagi 69. člena Zakona o gospodarskih javnih službah (Uradni list RS, št. 32/93 - v nadaljevanju: ZGJS). Izpodbijana uredba naj bi bila v nasprotju z Ustavo in zakonom, ker jo je Vlada izdala brez soglasja pristojnega organa Mestne občine Ljubljana. Predlagatelj meni, da je soglasje po drugem odstavku 75. člena ZGJS potrebno, ker gre za reorganizacijo podjetja, ki se opravi pred ugotovitvijo deleža družbenega kapitala.
2. Na podlagi prvega odstavka 160. člena Ustave in 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) odloča Ustavno sodišče med drugim o ustavnosti in zakonitosti predpisov in splošnih aktov za izvrševanje javnih pooblastil. Izpodbijana uredba ni predpis, temveč akt o reorganizaciji podjetja. Takšen akt je posamičen akt, čeprav ga je Vlada sprejela v obliki uredbe. Ustavnosti in zakonitosti posamičnih aktov ni mogoče izpodbijati s pobudo.
Oceno njihove ustavnosti je ob izpolnjenih predpostavkah iz 50. do 53. člena ZUstS mogoče zahtevati z ustavno pritožbo.
Zakonitost aktov državnih organov, izdanih v obliki predpisa, kolikor urejajo posamična razmerja, se presoja v upravnem sporu (četrti odstavek 1. člena Zakona o upravnem sporu, Uradni list RS, št. 50/97 - v nadaljevanju: ZUS). V upravnem sporu odloča na prvi stopnji Upravno sodišče, kolikor ni z zakonom drugače določeno (9. člen ZUS). Predlagatelj lahko zato izpodbija Uredbo s tožbo pri Upravnem sodišču v roku trideset dni od vročitve tega sklepa (četrti odstavek 21. člena ZUS).
3. Glede na to v primeru izpodbijane uredbe ni izpolnjen procesni pogoj iz 21. člena ZUstS za njeno ustavnosodno presojo. Takšno stališče je Ustavno sodišče zavzelo tudi že v sklepu U-I- 76/94 z dne 5. 5. 1994 (OdlUS III, 44).
4. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč - Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen